LOOMKATSE  Loomakaitseseaduse § 34 kohaselt on loomkatse katselooma kasutamine lubatud teaduslikul eesmärgil, mis võib põhjustada loomale valu, kannatusi või vigastusi, kaasa arvatud tegevus, mis kavatsetult või tõenäoliselt lõpeb looma sünni, koorumise või surmaga sellistes tingimustes. Ka valutustamist kasutades läbi viidud teaduslik katse on loomkatse.  Loomkatseid võib  teha üksnes teatud juhtudel. Keelatud on loomkatsete läbiviimine relvade ja laskemoona täiustamise ning tubakatoodete arendamise eesmärgil. Keelatud on loomkatsete läbiviimine ka terviseohutusnõuetele vastavuse tõendamiseks kosmeetikatoodete osas, mis:  1) lastakse turule ja tehakse kättesaadavaks lõpptarbijale;  2) on kosmeetikatoote katseeksemplar või kavand, mida ei ole partiina toodetud, kuid mille järgi toode valmistatakse või arendatakse lõplikult välja.  Samuti on keelatud loomkatsete  läbiviimine kosmeetikatoodete koostisosade või nende kombinatsioonide terviseohutusnõuetele vastavuse tõendamiseks, kui Euroopa Liidus on loomkatsed asendatud vastavate alternatiivsete meetoditega, mis on loetletud EÜ Nõukogu direktiivi 67/548/EMÜ ohtlike ainete liigitamist, pakendamist ja märgistamist käsitlevate õigusnormide ühtlustamise kohta (EÜT P 196, 16.08.1967, lk 1-98) lisas V ja EÜ Nõukogu direktiivi 76/768/EMÜ liikmesriikide kosmeetikatooteid käsitlevate õigusaktide ühtlustamise kohta (EÜT L 262,  27.09.1976, lk 176-200) lisas IX.